text: Sikker skolevej til Løgumklosters børn
  16 september 2014 kl. 08.12
  Et nyt helle-anlæg skal øge sikkerheden for børn, der cykler til og fra skolerne i Løgumkloster.
  I Løgumkloster går Vejdirektoratet nu i gang med at etablere helle og belysning på Grænsevej i den sydvestlige del af byen. Hellen skal virke som støttepunkt for de cyklister, der krydser Grænsevej ved Kalhavevej.
  Den nye helle vil hjælpe cyklisterne med at krydse Grænsevej sikkert, fordi de kan krydse vejen ad to omgange med et stop på hellen midtvejs.
  Som en del af projektet etablerer Vejdirektoratet belysning og lokal hastighedsbegrænsning på 70 km/t omkring hellen.
  Samtidig med Vejdirektoratets projekt planlægger Tønder Kommune at lukke Kalhavevej permanent for trafik vest for Munkeparken. Det vil reducere trafikmængden på Kalhavevej betydeligt og dermed gøre strækningen mere cyklistvenlig.
  